VSRS sklep VIII R 6/2016
Datum: 2016-04-19T02:00:00.000+02:00
ecli: ECLI:SI:VSRS:2016:VIII.R.6.2016
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: spor o pristojnosti - stvarna pristojnost - pristojnost delovnega sodišča - prispevki iz delovnega razmerja

## Jedro

Predmet spora v tej zadevi so neizplačane plače in drugi prejemki iz delovnega razmerja. Ali je obstoj delovnega razmerja ugotovljen oziroma ali je njegov obstoj tožnik pravočasno uveljavljal, na pristojnost sodišča ne vpliva. Spor, kot je opredeljen v tožbi, je spor med delavcem in delodajalcem o pravicah in obveznostih iz delovnega razmerja.

## Izrek

Za odločanje v tej zadevi je pristojno Delovno sodišče v Celju.

## Obrazložitev

1. Delovno sodišče v Celju je 26. 1. 2016 izdalo sklep o nepristojnosti v zadevi Pd 296/2015 po ugotovitvi, da tožnik sicer zahteva izplačilo plač in drugih prejemkov iz delovnega razmerja, ni pa zahteval ugotovitve obstoja delovnega razmerja. Obrazložilo je, da za odločanje o zahtevku za plačilo prejemkov iz naslova dela na črno ni stvarno pristojno in je po pravnomočnosti sklep odstopilo Okrajnemu sodišču v Celju.

2. Okrajno sodišče v Celju je sprožilo spor o pristojnosti. Navaja, da se zahtevek nanaša na pravice oziroma obveznosti iz delovnega razmerja med delavcem in delodajalcem. To, da tožnik ni uveljavljal obstoja delovnega razmerja, ne vpliva na pristojnost sodišča, temveč kvečjemu na utemeljenost zahtevka. Sklicuje se na odločitvi Višjega delovnega in socialnega sodišča v zadevah Pdp 1007/2013 z dne 8. 5. 2014 in Pdp 419/2015 z dne 17. 9. 2015. 3. Za odločanje v tej zadevi je pristojno Delovno sodišče v Celju.

4. Predmet spora v tej zadevi so neizplačane plače in drugi prejemki iz delovnega razmerja. Ali je obstoj delovnega razmerja ugotovljen oziroma ali je njegov obstoj tožnik pravočasno uveljavljal, na pristojnost sodišča ne vpliva. Spor, kot je opredeljen v tožbi, je spor med delavcem in delodajalcem o pravicah in obveznostih iz delovnega razmerja, zato je za odločanje na podlagi b) točke prvega odstavka 5. člena Zakona o delovnih in socialnih sodiščih (ZDSS-1, Ur. l. RS št. 2/2004) stvarno in krajevno pristojno Delovno sodišče v Celju.